Συμπεράσματα του Συμβουλίου και των αντιπροσώπων των κρατών μελών που συνεδριάζουν στο πλαίσιο του Συμβουλίου, της 19ης Ιουλίου 2002, για την κινητικότητα των ασθενών και τις εξελίξεις στον τομέα της υγειονομικής περίθαλψης στην Ευρωπαϊκή Ένωση

(2002/C 183/01)

1. Το Συμβούλιο, και οι αντιπρόσωποοι των κρατών μελών που συνεδριάζουν στο πλαίσιο του Συμβουλίου, αναγνωρίζουν ότι τα συστήματα υγειονομικής περίθαλψης της Ευρωπαϊκής Ένωσης έχουν, παρά την πολυμορφία που τα χαρακτηρίζει, κοινές αρχές αλληλεγγύης, ισότητας και οικουμενικότητας. Αναγνωρίζουν επίσης την αναδυόμενη αλληλεπίδραση μεταξύ των συστημάτων υγείας στο εσωτερικό της Ευρωπαϊκής Ένωσης, ιδιαίτερα ως αποτέλεσμα της ελεύθερης κυκλοφορίας των πολιτών, και της επιθυμίας τους να έχουν πρόσβαση σε υγεινομικές υπηρεσίες υψηλής ποιότητας.

2. Το Συμβούλιο υπενθυμίζει ότι, δυνάμει του άρθρου 152 της συνθήκης, η κοινοτική δράση στον τομέα της δημόσιας υγείας πρέπει να σέβεται απόλυτα τις αρμοδιότητες των κρατών μελών στον τομέα της οργάνωσης και παροχής υπηρεσιών υγείας και ιατρικής περίθαλψης. Ωστόσο, αναγνωρίζει ότι άλλες εξελίξεις, όπως αυτές που σχετίζονται με την ενιαία αγορά, έχουν επιπτώσεις στα συστήματα υγείας μέλημα του Συμβουλίου είναι να συνάδουν οι εξελίξεις αυτές προς τους στόχους των πολιτικών των κρατών μελών στον τομέα της υγείας, καθώς και προς τις κοινές αρχές που προαναφέρθηκαν. Συνεπώς πιστεύει ότι η εξέταση ορισμένων θεμάτων υγείας από μία προοπτική που υπερβαίνει τα εθνικά σύνορα, έχει ως αποτέλεσμα να αποκομίζεται προστιθέμενη αξία. Στο πλαίσιο αυτό, το Συμβούλιο εκφράζει την ικανοποίησή του για τη συζήτηση που είχαν οι Υπουργοί Υγείας κατά το σεμινάριό τους στην Μάλαγα, το Φεβρουάριο του 2002, κατά την οποία ετέθησαν ορισμένα θέματα προτεραιότητας για την περαιτέρω συνεργασία, σημειώνει δε επίσης τις συζητήσεις εμπειρογνωμόνων επί του θέματος αυτού.

3. Το Συμβούλιο λαμβάνει υπό σημείωση τις τρέχουσες εργασίες για το μέλλον της υγειονομικής περίθαλψης και της μέριμνας για τους ηλικιωμένους, που διεξάγονται από την Επιτροπή Κοινωνικής Προστασίας και την Επιτροπή Οικονομικής Πολιτικής, σύμφωνα με τα συμπεράσματα αλλεπάλληλων Ευρωπαϊκών Συμβουλίων. Σημειώνει επίσης τις εργασίες που διεξάγονται με στόχο την μεταρρύθμιση και τον εκσυγχρονισμό του κανονισμού (ΕΟΚ) αριθ. 1408/71, ο οποίος πρέπει να παρέχει ένα απλοποιημένο πλαίσιο για την υποστήριξη, μεταξύ άλλων, της κινητικότητας των ασθενών. Υπογραμμίζει την ανάγκη να λαμβάνονται πλήρως υπόψη οι ανησυχίες για θέματα υγείας και τα συμφέροντα των ασθενών στην διαδικασία αυτή, στην οποία το ζήτημα της μέριμνας θα αποτελεί ένα ακόμη κύριο μέλημα, πέραν των διοικητικών θεμάτων. Οι αρμόδιες αρχές της Κοινότητας και των κρατών μελών θα πρέπει να συμμετέχουν πλήρως όσον αφορά τις επιπτώσεις της διαδικασίας αυτής. Πλήρη συμμετοχή στη διαδικασία αυτή θα πρέπει να έχουν ιδίως οι Υπουργοί Υγείας.

4. Όσον αφορά την ανάπτυξη διασυνοριακής συνεργασίας, το Συμβούλιο και οι αντιπρόσωποι τω κρατών μελών αναγνωρίζουν ότι οι διμερείς ή περιφερειακές συμφωνίες, οι οποίες σέβονται την αρμοδιότητα των κρατών μελών να οργανώνουν τα υγειονομικά τους συστήματα και οι οποίες συνάδουν προς την οικεία κοινοτική νομοθεσία, μπορούν να διαδραματίσουν σημαντικό ρόλο και υπογραμμίζουν τη σημασία που έχει η διάδοση των πληροφοριών για τις πρωτοβουλίες αυτές. Τονίζουν ότι η κινητικότητα των ασθενών, ιδιαίτερα δε αυτή που συνδυάζεται με τουρισμό ή με μακροπρόθεσμη παραμονή στο εξωτερικό, παρουσιάζει ιδιαίτερες προκλήσεις, δεδομένου ότι είναι απαραίτητο να ανταλλάσσονται κλινικές και άλλες πληροφορίες προκειμένου να διασφαλίζεται η κατάλληλη παρακολούθηση και η αδιάλειπτη παροχή μέριμνας. Αναγνωρίζουν τη σημασία της συνεργασίας όσον αφορά, μεταξύ άλλων, την εξέταση του οφέλους των κέντρων αναφοράς, προκειμένου να διευκολύνεται η αποτελεσματικότερη αντιμετώπιση των νόσων εκείνων που απαιτούν ειδικές θεραπείες.

5. Το Συμβούλιο αναγνωρίζει ότι το νέο πρόγραμμα κοινοτικής δράσης στον τομέα της δημόσιας υγείας, σε συνδυασμό μεταξύ άλλων, με τα νέα ερευνητικά προγράμματα και τα προγράμματα τηλεματκής, θα παράσχουν ένα πλαίσιο για την εξέταση ορισμένων θεμάτων που σχετίζονται με την κινητικότητα των ασθενών, ιδιαίτερα δε των πτυχών που άπτονται της πληροφόρησης και της ανταλλαγής εμπειριών.

6. Με βάση τις σκέψεις αυτές, το Συμβούλιο και οι αντιπρόσωποι των κρατών μελών φρονούν ότι είναι αναγκαίο να ενισχυθεί η συνεργασία προκειμένου να προωθηθούν οι μεγαλύτερες δυνατές ευκαιρίες όσον αφορά την πρόσβαση σε υγειονομική περίθαλψη υψηλής ποιότητας, διατηρώντας ταυτόχρονα την δημοσιονομική βιωσιμότητα των υγειονομικών συστημάτων στην Ευρωπαϊκή Ένωση. Η επικείμενη διεύρυνση της Ευρωπαϊκής Ένωσης καθιστά την ανάγκη αυτή ακόμη πιο επιτακτική.

7. Για το σκοπό αυτό το Συμβούλιο και οι αντιπρόσωποι των κρατών μελών που συνεδριάζουν στο πλαίσιο του Συμβουλίου:

- αναγνωρίζουν ότι θα μπορούσαν να αποκομισθούν οφέλη εάν η Επιτροπή επιδιώξει, σε στενή συνεργασία με το Συμβούλιο και όλα τα κράτη μέλη, - ιδίως δε με τους Υπουργούς Υγείας, καθώς και άλλους σημαντικούς συντελεστές - μία διαδικασία προβληματισμού υψηλού επιπέδου. Η διαδικασία αυτή θα πρέπει να είναι στενά συντονισμένη με συναφείς εργασίες που διεξάγονται σε άλλα φόρουμ, συμπεριλαμβανομένων δράσεων που έχουν ήδη αναληφθεί στο πλαίσιο της διαδικασίας της Λισσαβώνας. Η εν λόγω διαδικασία προβληματισμού υψηλού επιπέδου, ως προς την οποία το Συμβούλιο και οι αντιπρόσωποι των κρατών μελών επιθυμούν να ενημερώνονται τακτικά, θα πρέπει να αποσκοπεί στην έγκαιρη διαμόρφωση συμπερασμάτων όσον αφορά την πιθανή ανάληψη περαιτέρω δράσης·

- επιδοκιμάζει την πρόθεση της Επιτροπής να προωθήσει τις εργασίες στον συγκεκριμένο τομέα, περιλαμβάνοντας, μεταξύ άλλων, συναφείς δράσεις στο προτεινόμενο πρόγραμμα εργασίας της για το πρόγραμμα κοινοτικής δράσης στον χώρο της δημόσιας υγείας.

8. Το Συμβούλιο και οι αντιπρόσωποι των κρατών μελών θα επανέλθουν στο θέμα κατά την επόμενη σύνοδο του Συμβουλίου Υγείας, λαμβάνοντας υπόψη τις εξελίξεις της προαναφερθείσας διαδικασίας προβληματισμού.